b'\n_START_ARTICLE_\nKanonistika\n_START_PARAGRAPH_\nKanonistika \xe2\x80\x93 kanon\xc5\xb3 teis\xc4\x97s mokslas, ba\xc5\xbenytin\xc4\x97 teis\xc4\x97tyra, religin\xc4\x97s teis\xc4\x97tyros \xc5\xa1aka._NEWLINE_Kanonistika kaip ba\xc5\xbenytin\xc4\x97s teis\xc4\x97s mokslas tiria ne tik kanonus, bet ir kitas krik\xc5\xa1\xc4\x8dioni\xc5\xa1k\xc5\xb3 Ba\xc5\xbeny\xc4\x8di\xc5\xb3 teis\xc4\x97s normas. I\xc5\xa1 dalies ji yra laikoma teologine disciplina (teologijos studij\xc5\xb3 srityje)._NEWLINE_\xc5\xa0iuolaikinio kanon\xc5\xb3 teis\xc4\x97s mokslo \xc5\xa1akos ir kryptys - istorin\xc4\x97 kanonistika, klasikin\xc4\x97 kanonistika, lyginamoji kanonistika (Romos katalik\xc5\xb3, Ryt\xc5\xb3 Ba\xc5\xbeny\xc4\x8di\xc5\xb3, protestanti\xc5\xa1koji).\n_START_SECTION_\nIstorija\n_START_PARAGRAPH_\nI t\xc5\xabkstantmetyje krik\xc5\xa1\xc4\x8dioni\xc5\xb3 Ba\xc5\xbeny\xc4\x8di\xc5\xb3 susirinkim\xc5\xb3 ir Popie\xc5\xbei\xc5\xb3 dokumentai, sprendimai buvo kompiliuojami, sudaromi rinkiniai, kurie buvo saugomi priva\xc4\x8diai. Kanonistikos pradininkas - Gracianas. Jis surinko bei sistematizavo ba\xc5\xbenytin\xc4\x99 teis\xc4\x99. 1140 m. paskelbta vad. \xe2\x80\x9eNesuderinam\xc5\xb3 kanon\xc5\xb3 harmonija\xe2\x80\x9c ("Decretum Gratiani", Bolonija). Graciano Dekretas tapo scholastikos d\xc4\x97stymo dalyku. Pirmiausia \xe2\x80\x93 Bolonijos universitete._NEWLINE_V\xc4\x97liau buvo renkami (kompiliuojami) bei sisteminami, glosuojami kiti ba\xc5\xbenytin\xc4\x97s teis\xc4\x97s aktai - taip susiformavo dekretistika, dekretalistika. Kanon\xc5\xb3 teis\xc4\x97, kartu ir kanonistika tapo akademini\xc5\xb3 teis\xc4\x97s studij\xc5\xb3 dalyku. Kanonistai ir legistai u\xc5\xbe\xc4\x97m\xc4\x97 svarbi\xc4\x85 viet\xc4\x85 politiniame ir visuomeniniame gyvenime.\n_START_SECTION_\nDabartis\n_START_PARAGRAPH_\n\xc5\xa0iuo metu kanon\xc5\xb3 teis\xc4\x97 ir kanonistika pasaulietin\xc4\x97se mokslo \xc4\xafstaigose tiriama teis\xc4\x97s istorijos bei lyginamosios teis\xc4\x97tyros srityse. Teologijos studij\xc5\xb3 \xc4\xafstaigose kanon\xc5\xb3 teis\xc4\x97s d\xc4\x97stoma kaip privalomasis dalykas. Kanonistika studijuojama specialiuose tam \xc4\xafsteigtuose institutuose, katedrose, centruose (teologijos fakultetuose, institutuose), taip pat pasaulietin\xc4\x97s teis\xc4\x97s \xc4\xafstaigose (teis\xc4\x97s fakultetuose). Pagrindiniai kanonistikos centrai \xe2\x80\x93 krik\xc5\xa1\xc4\x8dioni\xc5\xa1kose (kataliki\xc5\xa1kose) valstyb\xc4\x97se kaip Italija, Lenkija, Austrija, Vokietija._NEWLINE_Specializuoti \xc5\xbeurnalai - Ephemerides iuris canonici (nuo 1945 m.), Revue de droit canonique (nuo 1951 m.), Ius canonicum (nuo 1961 m.), Roczniki teologiczno-kanoniczne (1949\xe2\x80\x931991/1992 m.), nuo 1991/1992 m. \xe2\x80\x93 Roczniki nauk prawnych.\n_START_SECTION_\nKanon\xc5\xb3 teis\xc4\x97s mokslas Lietuvoje\n_START_PARAGRAPH_\nLietuvoje veikia VDU Teologijos fakulteto Ba\xc5\xbenytin\xc4\x97s teis\xc4\x97s katedra (VDU, Teologijos fakultetas). Kanonistika studijuojama tik VDU: yra Ba\xc5\xbenytin\xc4\x97s teis\xc4\x97s programa (magistro studijos). Ba\xc5\xbenytin\xc4\x97 teis\xc4\x97 studijuojama kataliki\xc5\xa1kose seminarijose (Vilniuje, Kaune, Tel\xc5\xa1iuose, Marijampol\xc4\x97je), kaip pasirenkamasis dalykas d\xc4\x97stoma MRU universitete (prof. Kazimieras Meilius). Anks\xc4\x8diau kanon\xc5\xb3 teis\xc4\x97 (fakultatyvas) buvo d\xc4\x97stoma ir Vilniaus universiteto Teis\xc4\x97s fakultete (prof. Pranas Vai\xc4\x8dekonis). Kanonistika nagrin\xc4\x97jama lyginant pasaulietin\xc4\x97s teis\xc4\x97s koncepcijas, palie\xc4\x8diama istorin\xc4\x97s teis\xc4\x97tyros darbuose (seminaro darbai, referatai, baigiamieji - bakalauro ir magistro - darbai)._NEWLINE_Moksliniai tyrimai Lietuvoje vykdomi atitinkamuose ba\xc5\xbenytin\xc4\x97s teis\xc4\x97s centruose. Mokslo laipsniai kanonistikos srityje Lietuvoje neteikiami (2007 m. duomenimis); kanon\xc5\xb3 teis\xc4\x97s daktaro disertacijos rengiamos Laterano (Roma), Miuncheno (LMU) ir Miunsterio (Vokietija) universitetuose, atitinkamai pagal glaud\xc5\xbeius Lietuvos Katalik\xc5\xb3 Ba\xc5\xbeny\xc4\x8dios ry\xc5\xa1ius su u\xc5\xbesienio vyskupijomis, o per jas - su mokslo \xc4\xafstaigomis._NEWLINE_Lietuvos kanonistai profesoriai, kanon\xc5\xb3 teis\xc4\x97s daktarai - kun. habil. dr. Vincas Jonas Bartu\xc5\xa1ka (g. 1917); kun. teol. habil. dr. Pranas Vai\xc4\x8dekonis (1928-2006), buv\xc4\x99s VDU Katalik\xc5\xb3 teologijos fakulteto Ba\xc5\xbenytin\xc4\x97s teis\xc4\x97s katedros ved\xc4\x97jas; kun. Petras Malakauskis (1889-1947); kun. Kazimieras Meilius (g. 1958)._NEWLINE_Abiej\xc5\xb3 teisi\xc5\xb3 - kanon\xc5\xb3 ir rom\xc4\x97n\xc5\xb3 - daktarai (lot. doctor utroque iure, doctor iuris utriusque) - Jonas Ju\xc5\xa1kevi\xc4\x8dius (g. 1965 m.), MRU Teis\xc4\x97s fakulteto docentas; Jurgis Taliatas (g. Ei\xc5\xa1i\xc5\xa1k\xc4\x97se) ir Vaclovas \xc4\x8cirka (LDK teisininkai)._NEWLINE_Kiti kanon\xc5\xb3 teis\xc4\x97s daktarai - Audrys Juozas Ba\xc4\x8dkis (g. 1937), Ambraziejus Beinartas, Vytautas Brilius (g. 1956 m.), Algis Genutis (g. 1959 m.), Robertas Pukenis, Bonavent\xc5\xabras Pauliukas, Juozas Prunskis (1907\xe2\x80\x932003), Robertas Rum\xc5\xa1as (g. 1960), Petras Smilgys (g. 1970 m.), VDU Teologijos fakulteto Ba\xc5\xbenytin\xc4\x97s teis\xc4\x97s katedros ved\xc4\x97jas; Juozas \xc5\xa0iurys (g. 1954), Stasys Valiu\xc5\xa1aitis (g. 1910); Romualdas Zdanys (g. 1967 m.), Panev\xc4\x97\xc5\xbeio vyskupijos tribunolo oficiolas, buv\xc4\x99s Vilniaus kunig\xc5\xb3 seminarijos vicerektorius.'